
U V O D 


	Program rada Javne ustanove Narodna biblioteka „Radosav Ljumović“ za 2021. godinu urađen je u skladu sa Uputstvom o izradi godišnjeg programa rada i izvještaja o radu i ostvarivanju funkcija lokalne samouprave (br. 01-033/07-4). 

U 2021. godini Biblioteka će raditi i poslovati kao ustanova, javna služba čija djelatnost proističe iz Zakona o kulturi („Sl. list CG“, br. 49/08), Zakona o bibliotečkoj djelatnosti („Sl. list CG“, br. 49/10), Odluke o osnivanju Javne ustanove Narodna biblioteka „Radosav Ljumović“ Podgorica („Sl. list Crne Gore – opštinski propisi“, br. 28/11), Statuta i drugih opštih akata Biblioteke.
 Nadalje, kao ustanova kulture u glavnom gradu, obavljaće djelatnosti, odnosno poslove kojima se obezbjeđuju prava građana, odnosno zadovoljavanje potreba građana i organizacija, kao i ostvarivanje drugog zakonom utvrđenog interesa u oblasti kulture.


I Osnovna djelatnost JU Narodna biblioteka „Radosav Ljumović“


Premda bibliotekarstvo potiče iz antike, danas je ova djelatnost široko rasprostranjena i savremena je, aktuelna i dinamična djelatnost.
Danas se bibliotekari ne bave samo knjigama u štampanom obliku, već i elektronskim publikacijama. Obim djelatnosti bibliotekara  uvećavao se vremenom. 
U bibliotekama se, ne samo čita, uči, pripremaju ispiti, istražuje već se i čuvaju rukopisi i pripremaju digitalni sadržaji. Biblioteka stručno obrađuje bibliotečku građu.
Stoga je osnovna djelatnost Biblioteke sadržana u sljedećem: nabavka knjiga i periodika; obrada biblitečke građe; korišćenje bibliotečke građe; kulturno-izdavačka djelatnost; stara i rijetka knjiga; zavičajna građa; zaštita bibliotečke građe; manifestacije i festivali; međubibliotečka pozajmica, međubibliotečka saradnja i pružanje stručne pomoći bibliotekama u okviru obavljanja matične djelatnosti; otpis bibliotečke građe izlučene po svim osnovima; razvijanje cjelokupne računarske mreže – COBISS; stručno usavršavanje bibliotečkih radnika i osposobljavanje za rad na novim tehnologijama; zaštiti bibliotečke građe – sređivanje, restauracija, povezivanje i koričenje, drenaža.
Biblioteka obavlja i druge zadatke koji omogućavaju rast i zaštitu fondova, zaštitu i upoznavanje kulturnog nasljeđa i unapređenje bibliotečke djelatnosti. Unutrašnjom organizacijom i poslovanjem Biblioteka omogućava izvršavanje tekućih poslova i stalnu saradnju sa ostalim bibliotekama. 
Biblioteka je i mjesto na kojem se stvaraju i njeguju čitalačke navike kod đece i omladine; mjesto na kojem građani mogu da se posluže internetom i koriste usluge internet čitaonice; Biblioteka pruža informacije svim građanima; daje podršku individualnom obrazovanju, kao i svim oblicima obrazovanja postajući mjesto za doživotno učenje. 
Svoju djelatnost Biblioteka ostvaruje kroz više organizacionih jedinica u kojima su poslovi  podijeljeni po stručnim oblastima, a to su:

· Odjeljenja za bibliotečku djelatnost,
· Dječjeg odjeljenja
· Odjeljenja za kulturno-obrazovnu i izdavačku djelatnost,
· Odjeljenja za zajedničke poslove.



II Bibliotečka djelatnost


Bibliotečka djelatnost u 2021. godini biće zasnovana na unapređenju postojećih usluga, razvijanju bibliotečko-informacionih servisa, na korišćenju svih kapaciteta matične zgrade, područnih odjeljenja i Kuće Stojanovića. 
Raznim oblicima nabavke (obaveznim opštinskim primjerkom, poklonom, kupovinom, razmjenom), fondovi Biblioteke će se uvećati za oko 3.000 naslova - raznog bibliotečkog materijala. 
Shodno Zakonu o izdavaštvu i Odluci o dostavljanju obaveznog opštinskog primjerka Javnoj ustanovi Narodna biblioteka »Radosav Ljumović« Skupštine Glavnog grada Podgorice, staraćemo se o ispunjavanju obaveza štampara i izdavača o dostavljanju obaveznog primjerka.
Posebno će se voditi briga o bogaćenju i uvećanju Zavičajne zbirke. Kupovinom, darovima i razmjenom (reprint, fototipsko izdanje, digitalna izdanja i dr) prikupljaće se knjige, novine i časopisi, fotografije stare Podgorice, katalozi, bibliografije i drugo. 
U 2021. godina planirana je nabavka novih naslova iz oblasti književnosti, istorijskih nauka, sociologije, psihologije i drugih grana nauke i umjetnosti u skladu s opredijeljenim finansijskim sredstvima a u cilju popunjavanja fondova naslovima koji nedostaju (naslovi koji pripadaju »školskoj lektiri«, naslovi iz oblasti medicine, teorije i istorije književnosti...). Na taj način, značajno će se uvećati i broj korisnika usluga Biblioteke.
Redovnim praćenjem izdavačke produkcije, Biblioteka će nastojati da nabavi aktuelne i nagrađene naslove, i na taj način obogati bibliotečki fond ali i promoviše čitanje i učenje.
Kada je riječ o stručnoj obradi knjiga, za 2021. godinu planiran je intenzivan rad na ovoj oblasti kako bi se postigao unos zaostale građe. Proces stručne obrade odvija se kroz dva procesa:

· tekuću obradu koja podrazumijeva obradu novonabavljene građe,
· retrospektivnu obradu knjiga koja podrazumijeva kompjutersku obradu knjiga nabavljenih i klasično obrađenih prije nego što je ustanova počela upotrebljavati programsku obradu COBISS-a.

Takođe, planirana je u 2021. godini digitalizacija određenog broja publikacija, kao i omogućavanje članovima Biblioteke da ove sadržaje koriste.
Nastavićemo sa pośetama školskim bibliotekama na teritoriji glavnog grada, kao i sa praćenjem i iniciranjem mjera za unapređenje djelatnosti.
Pośete biblioteka obavljaju se jednom godišnje za vrijeme trajanja školske godine. One su neophodne kako bi se analiziralo stanje u školskim bibliotekama, pružila savjetodavna pomoć, prikupili i obradili statistički podaci o radu školskih biblioteka. 
Biblioteka je u zakonskoj obavezi da vodi registar o školskim bibliotekama, koji je veoma značajan u cilju sakupljanja informacija o fondovima (popunjenosti i nedostacima) školskih biblioteka na teritoriji glavnog grada.
Saglasno zakonskim obavezama, Matična služba će pratiti razvoj i dati doprinos razvoju bibliotečko-informacione djelatnosti na teritoriji glavnog grada. U tom cilju će (uz obilazak svih osnovnoškolskih biblioteka), pružati savjetodavnu i stručnu pomoć u pogledu uređenja biblioteka i zapisnički konstatovati zatečeno stanje.  Obići ćemo i srednjoškolske biblioteke u Podgorici, utvrditi stanje, ocijeniti promjene, dati stručna uputstva i pomoć, sačiniti zapisnike i dostaviti ih nadležnim organima. 
Nakon obilazaka, prikupljene statističke i tekstualne podatke o stanju biblioteka u Podgorici potrebno je objediniti u i o tome sačiniti jedinstvenu informaciju.
Biblioteka će sa Nacionalnom bibliotekom Crne Gore „Đurđe Crnojević“ razvijati i unapređivati saradnju,  raditi sistem uzajamne katalogizacije .
Stručno  usavršavanje bibliotečkih radnika i osposobljavanje za rad na novim tehnologijama, prioritet je u 2021. godini.  Ovo podrazumijeva pośetu sajmovima knjiga u zemlji i regionu, prisustvo stručnim konferencijama, kongresima i seminarima.
Periodika se često koristi u Čitaonici, a da bi bila dostupna i u prostoru koji je namijenjen za ovu djelatnost, neophodna je njegova adaptacija. 
Kada je riječ o periodičnim publikacijama, nastaviće se nabavka dnevnih neđeljnih naslova: »Pobjeda«, »Dnevne noviine«, »Vijesti«, »Dan«, »Monitor« i »Politikin zabavnik«.  Na ovom odjeljenju neophodno je ukoričiti primjerke dnevnih novina iz prethodne godine i pristupiti redovnom koričenju pristiglih primjeraka.
Pored dnevnih novina, na ovom odjeljenju se čuva veliki broj časopisa.
U 2020. godini završena je revizija bibliotečkog fonda. Nakon revizije utvrđen je precizan broj popisanih (zatečenih) publikacija, kao i onih koje nijesu vraćene, koje su uništene ili izgubljene. U skladu sa tim, a shodno Zakonu o bibliotečkoj djelatnosti, vršiće se zaštita, ali i otpis bibliotečke građe.
	Očekujemo da će u 2021. godini broj korisnika biti znatno veći od prethodnih godina. S obzirom na to da ćemo u svim segmentima unaprijediti usluge biblioteke, ovakva procjena čini se opravdana.
	JU Narodna biblioteka »Radosav Ljumović«, 19. januara 2021. godine obilježava 140 godina od osnivanja.
Na inicijativu vojvode Marka Miljanova 19. januara 1881. godine, osnovana je Podgorička čitaonica sa bibliotekom „pod pokroviteljstvom njegove svjetlosti knjaza Mirka, velikog vojvode Zetskog.“ Čitaonica je najprije bila smještena u privatnoj kući u Staroj Varoši, a poslije toga je „blaženopočivši mitropolit Ilarion Roganović, za uspomenu svoga rodnog mjesta, darivao ovdašnjoj Čitaonici jednu dosta lijepu crkovnu zgradu“. Među članovima, bilo ih je 48, svojim ugledom i značajem ističu se: vojvoda Mašo Vrbica, vojvoda Đuro Cerović, vojvoda Bećir-beg Osmanagić, brigadir Mihailo Vučinić i kadija Seljo Abazović, ministar finansija V. Đ. Cerović, prota Zaharije Popović. Jedina članica Čitaonice bila je gospođa Milica Ilić, po zanimanju učiteljica.
Godine 1884, u sklopu Čitaonice osnovano je prvo amatersko pozorišno društvo. Početkom 1888. godine, na destogodišnjicu oslobođenja Podgorice, Čitaonica je preseljena u Novu Varoš.  1893. godine Čitaonica je dobila nove prostorije. Novi dom Čitaonice bio je solidno izgrađen i kao reprezentativno zdanje privlačio je pažnju.  Pozorišna družina Podgoričke čitaonice izvela je operu "Balkanska carica" kralja Nikole I Petrovića 1912. godine.  U vrijeme balkanskih ratova Čitaonica nije radila. Sa radom je nastavila početkom godine i imala je preko 200 članova.  Nakon Prvog svjetskog rata obnovljen je rad Podgoričke čitaonice. Izabrana je uprava i Nadzorni odbor. Opština je 1930. godine oduzela zgradu Podgoričkoj čitaonici i tu lokaciju namijenila za podizanje oficirskog doma. Podgorica je ostala bez Čitaonice.
Početkom januara 1945. godine, u jednoj od prostorija nekadašnjeg Bioskopa „Kultura“ počela je sa radom Biblioteka. Tu su održavane i književne večeri. Godine 1952, Biblioteka dobija prostor u Ulici Novaka Miloševa br. 7, u adaptiranim prostorijama prizemne zgrade. Raspolagala je prostorom od 150 metara kvadratnih.
Do 1959. godine Biblioteka nije imala potpuno i precizno definisan status. Rješenje o formiranju Gradske biblioteke i čitaonice, kao budžetske ustanove, donijeto je 29. maja 1959. godine. Opštinski narodni odbor je na sjednici, održanoj 19. decembra 1959. godine, donio Odluku o davanju imena nekim školama i kulturnim ustanovama na području opštine Titograd. Gradska biblioteka je dobila ime „Radosav Ljumović“.
	Tim povodom, Biblioteka će ne samo toga dana, već tokom cijele godine, organizovati niz događaja kojima će obilježiti ovaj značajan datum.
	Na Dječijem odjeljenju planirano je izdavanje elektronskih članskih karata za korisnike. S obzirom na to da je fond Dječijeg odjeljenja unesen u sistem COBISS-a, što je preduslov za izdavanje elektronskih članskih karata, ovakav način učlanjenja sasvim je izvjestan.
	Sale Biblioteke koje se koriste za promocije, predavanja i okrugle stolove, ovim povodom biće preimenovane: Kosa sala u Sala Marko Miljanov po inicijatoru, osnivaču i prvom gradonačelniku Podgorice.
	Sala na 3. spratu u Sala Božidar Vuković Podgoričanin.
	Izrada dokumentarnog filma povjerena je crnogorskom reditelju Momiru Matoviću. Film povodom obilježavanja 140 godina od osnivanje JU Narodna biblioteka „Radosav Ljumović“, premijerno će biti prikazan tokom manifestacije Decembarska umjetnička scena 2021. godine.

	Povodom obilježavanja 140 godina rada Biblioteke, matična zgrada će biti opremljenja smjerokazima, kao i ostalom savremenom opremom koja će omogućiti savremenu tehničku opremljenost i spremnost za organizovanje produkcijski složenijih programa.
	U znaku proslave 140 godina postojanja Biblioteke, obnovićemo rad Kluba pisaca kroz organizovanje književnih radionica na Odjeljenju za odrasle i Dječijem odjeljenju.
	Uz to, Kuća Stojanovića otvoriće se za građane i u ovom objektu planiran je niz događaja.
Obilježićemo značajne datume iz crnogorske kulture, istorije i umjetnosti.
Mjesec januar će biti označen kao „Mjesec darivanja knjiga“ – sugrađanima će biti omogućeno besplatno učlanjenje, i moći će da Biblioteci, ukoliko žele i smatraju potrebnim, poklone knjigu.
	Biblioteka će iz svog fonda izdvojiti jedan dio naslova i pokloniti simbolično Osnovnoj školi „Marko Miljanov“ iz Podgorice, koja nosi ime po osnivaču Biblioteke.
	Biblioteka će u 2021. godini organizovati skup Biblionet, stručno-naučni skup koji će okupiti bibliotekare iz Crne Gore i regiona u cilju razmjene iskustava i znanja na unapređenju bibliotečkih vještina. Skup bi bilo prigodno organizovati i u okviru Dana bibliotekara Crne Gore, 27. decembra.
	Biblioteka će objaviti i Konkurs za izradu novog logotipa JU Narodna biblioteka „Radosav Ljumović“.
	Povodom proslave 140 godina postojanja Biblioteke, biće organizovana i izložba fotografija Podgorice, s akcentom na onim fotografijama koje su ostale kao svjedočanstvo bitisanja Biblioteke u prošlim vremenima, koja će tokom godine biti predstavljena na različitim lokacijama u gradu. 



III Kuća Stojanovića


Kuća porodice Stojanović – Milinka i Antonija, jedne od najuglednijih porodica XX vijeka, u Skopskoj ulici, broj 18, poklon je Glavnom gradu Podgorici. Prvenstveno namijenjen potrebama Biblioteke „Radosav Ljumović“, rekonstruisan, ovaj objekat će služiti unapređenju kulturne ponude Glavnog grada i unapređenja kulture u dijelu grada izvan njegovog centra. 
U objektu će se smjestiti manja čitaonica, odjeljenje za odrasle i dječije odjeljenje. Takođe, u ovom objektu, Biblioteka će kroz konkurse rezidencijalnih boravaka ugostiti pisce. Obavljaće se poslovi iz djelokruga Biblioteke koji se odnose na: nabavku i popunjavanje knjižnog fonda, fizičku i stručnu obradu, vođenje matične statistike, vođenje kataloga, zaštitu bibliotečkog materijala, inventarisanje, istraživanje i unapređenje bibliotečke djelatnosti, rad sa čitaocima, organizaciju rada sa korisnicima i drugo.
U ovom prostoru, planirano je, tokom 2021. godine održavanje projekcija filmova i diskusija na temu „Književnost i film“, koje je usmjereno na mlađu populaciju sugrađana. 
Kuća Stojanovića postaće rezidencija za lokalne autore, stvaraoce i umjetnike, svojevrsni kreativni centar namijenjen zadovoljavanju kulturnih potreba mladih. 
Prostor  u  podzemlju kuće, zamišljen kao atelje, biće dat na korištenje mladim likovnim i vizuelnim stvaraocima Podgorice.
Biće organizovani i koncerti kamerne muzike, kao i koncerti lokalnih muzičara i bendova.
Imajući u vidu biografiju članova porodice Stojanović, Milinka i Antonije, kao i njihovu zaostavštinu u vidu napisanih knjiga, ali prije svega, imajući u vidu njihov društveni angažman, tokom 2021. godine u ovom prostoru održaćemo u okviru manifestacije Podgoričko kulturno ljeto program śećanja na Antoniju i Milinka Stojanović.
U okviru ovog programa obuhvatiće se: predavanje -  podśećanje na ličnosti Milinka i Antonije Stojanović, kao i izložba autorskih knjiga advokata Milinka Stojanovića, izložba sa fotografijama - Iz zaostavštine bračnog para Stojanović.

	


IV Kulturno-obrazovna i izdavačka djelatnost

	Tokom 2021. godine, planiran je niz aktivnosti koji će se odvijati kroz razne vidove i oblike organizovanja: radionice, predavanja, tribine, okrugli stolovi, kroz izdavaštvo, a sa ciljem njegovanja i unapređenja kulturnih navika građana Podgorice, ali i sa namjerom pružanja uvida u nove i savremene tokove iz raznih oblasti nauke i umjetnosti.
JU Narodna biblioteka »Radosav Ljumović« slijedi viziju u kojoj su kultura, obrazovanje, nauka i informacija bez ograničenja dostupni građanima i aktivno učestvuje u izgradnji crnogorskog društva sazdanog na znanju.
	U skladu sa tim, Biblioteka će programima i aktivnostima u 2021. godini nastojati da: 

· Privuče nove članove i pośetioce;
· Djeluje kao javni forum i mjesto susreta stvaraoca, umjetnika, kulturnih poslenika, amatera, volontera i publike;
· Učvrsti lokalnu književnu i kulturnu scenu;
· Razvije saradnju sa lokalnim, nacionalnim i internacionalnim akterima u oblasti književnosti i kulture;
· Omogući modernizaciju i digitalizaciju postojećeg i novog sadržaja;
· Pruži podršku mladim lokalnim stvaraocima, umjetnicima, piscima.

Programi su namijenjeni zadovoljavanju kulturnih, obrazovnih i rekreativnih potreba lokalne i šire zajednice. U planu su interaktivni i pasivni programi i aktivnosti. Programi i aktivnosti podijeljeni su u 3 kategorije na osnovu starosne dobi, i to na programe i aktivnosti:


ZA ĐECU:
· Pričam ti priču  (čitanje autorskih priča, namijenjeno uzrastu osnovne škole, realizacija uz saradnju profesora crnogorskog-srpskog, bosanskog i hrvatskog jezika osnovnih škola)
· Rastemo uz priču (jednom ili dva puta mjesečno čitanje priča, bajki, basni za najmlađe i interaktivne radionice)
· Rastemo uz poeziju ( jednom ili dva puta mjesečno čitanje poezije za najmlađe i interaktivne radionice)
· Pst! Čita se... (glumci čitaju najmlađima)
· Kreativne radionice – Čitaj, piši, stvaraj!
· Kinoteka – filmovi za najmlađe
· Čitamo crnogorske autore (jednom mjesečno, sa namjerom podśećanja na stariju generaciju crnogorskih pisaca za đecu i sa namjerom animiranja mlađe generacije pisaca za đecu, čitaće se njihova djela)
· Radionica za đecu: Otkrivamo nove riječi
· U pośeti... (đeca sa smetnjama u razvoju gosti su Biblioteke)
· Prevencija nasilja kod mlađih osoba (predavanje u saradnji sa JU za smještaj, rehabilitaciju i resocijalizaciju psihoaktivnih supstanci “Kakaricka gora”)
· Lektira u Biblioteci (đeca biraju koja će se knjiga toga dana čitati i analizirati)
· Pišem ti priču (radionica na temu: Zato što volim Podgoricu, u susret Danu oslobođenja Podgorice, 19. decembru)
· Ko su bili? (predavanja sa ciljem podśećanja na velikane iz crnogorske kulture, nauke i umjetnosti: Božidar Vuković Podgoričanin, Marko Miljanov, Ivan Crnojević, Đurđe Crnojević, itd)
· Debata na temu: Guglaj, ali pametno! – što su zamke interneta?
· Nacrtaj karikaturu – Viđi me drugačijim očima
· Napiši svoj scenario!
· 14. novembar – Svjetski dan borbe protiv dijabetesa – Mjerimo šećer (đeca, osobe sa dijabetesom o svom viđenju dijabetesa, zdravim stilovima života)
· Recikliram! (predavanje na temu očuvanja zdrave životne sredine)
· Izložba slikovnica i knjiga za đecu i mlade
· Mali istraživači (radionice za đecu)

ZA MLADE:
· Klub pisaca 
Obnoviti rad Kluba, animirati mlade pisce da svoje radove objavljuju u glasilima Biblioteke i na web stranici Biblioteke, Klub bi se okupljao jednom mjesečno, četvrtkom i tokom godine bi se, uz dogovor, smjenjivali pisci koji bi ovaj klub vodili. 
Biblioteka će objaviti poziv za zainteresovane mlade pisce koji će se, nakon učlanjenja, aktivno uključiti u rad Kluba pisaca.
· Škola kreativnog pisanja, biće organizovana u 2021. godini i odvijaće se kroz sljedeće programske sadržaje:

a) Program Kratka priča:
- istorija kratke priče, primjeri i analize kratkih priča: Čehov, Hemingvej, Karver, Džon Čiver, Flaneri OʾKonor, Sreten Asanović, Miodrag Brkica Vuković; 
- forme i oblici savremene kratke priče, razlike između fikcije, eseja, memoara, klasične kratke priče, dnevnika na blogu, društvenih komentara – oblik kratke priče 1-5 strana, narativ u priči 5-25 strana, zaplet, okolnosti, likovi.

b) Program Scenario 
- drugi dio programa odnosi se na pisanje filmskog scenarija, kao i B programa scenarija za reklame, za svečanosti i manifestacije
- analiza scenarija na osnovu pogledanih filmova i pročitanih scenarija, storyteling analiza trodjelne strukture (Frajtag, Sid, Fild, Robert Mekr)
- pisanje scenarija za kratkometražžni film na temu samoizolacija, scenarističke faze pisanja logline sinopsisa tritmenta, upotreba filmskog dijaloga u kratkoj formi pismo namjere pitching i prezentovanje scenarija pred publikom‚.

Školu kreativnog pisanja vodiće crnogorski pisci Ognjen Spahić i Stefan Bošković. Termin realizacije Škole je jul – decembar 2021. godine.
U 2021. godini podržaćemo realizaciju projekta Analog is back, koju organizuje NVO Photo Crne Gore. 
Cilj projekta Analog is back je obuka i podsticanje zainteresovanih da stvaraju fotografije na analognim materijalima kao što su kolor, crnobijeli filmovi i slajdovi. Prateći svjetske trendove koji streme ka sve većoj upotrebi filma u fotografiji, ali i sve većem broju mladih ljudi u Crnoj Gori koji fotografišu na filmu namjera je da se organizuju radionice koje bi pohađali zainteresovani. Kultura fotografije je na većem nivou nego ranije a kroz ovaj projekat organizatori namjeravaju da kulturu fotografije unaprijede.
Nakon završetka radionica predviđena je izložba fotografija koje će biti izrađene ručno ili digitalnom tehnologijom kada se filmovi skeniraju. Izložba će se realizovati u prostoru Biblioteke.



ZA ODRASLE:

· Serijal o crnogorskoj književnosti (promocije, tribine, okrugli stolovi, razgovori)

· [bookmark: _GoBack]Stranac - veče (ili vikend) internacionalnih književnosti koji bi se tokom godine odvijao jednom mjesečno u saradnji sa inostranim predstavništvima koja svoja śedišta imaju u Podgorici.

Uz interdisciplinarni pristup, nastavićemo sa organizacijom tribina, okruglih stolova i promocija, priredićemo književne večeri, muzejske izložbe, filmske projekcije, muzičke priredbe i dr. 
Biblioteka će podržati i tek objavljene publikacije lokalnih, regionalnih i internacionalnih autora i ustupiti prostor za promociju.
Ažuriraće se i dopuniti novim elementima web stranica Biblioteke, aktivirati Instagram i Facebook stranica, Youtube kanal i učvrstiti prisutnost na društvenim mrežama.
Programska politika Biblioteke zasniva se na principima interdisciplinarnosti, različitosti i inkluzivnosti kako bi se pružila jednaka šansa svim građanima za zadovaljavanje kulturnih, obrazovnih i rekreativnih potreba. 
Programom za 2021.godinu predviđeno je i obilježavanje značajnih datuma kao što su: Svjetski dan knjige i autorskih prava, Međunarodni dan dječje knjige, Međunarodni dan maternjeg jezika, Svjetski dan pismenosti, Svjetski dan poezije, Međunarodni dan prevođenja. 

U 2021. godini, obilježava se 110 godina od rođenja Milovana Đilasa (1911-1995). Biblioteka će organizovati okrugli sto pod nazivom „110 godina od rođenja Milovana Đilasa (1911-1995). Okrugli sto će obuhvatiti dva aspekta sagledavanja stvaralaštva i djelovanja Milovana Đilasa: književni i istorijski. Planirano je učešće poznavalaca i tumača djela Milovana Đilasa. Ovaj program realizovaćemo u saradnji i uz podršku Fakulteta za crnogorski jezik i književnost sa Cetinja. 

Organizovaće se aktivnosti i programi povodom obilježavanja i sljedećih jubileja:

- 110 godina od rođenja Aleksandra Lesa Ivanovića;
- 70 godina od rođenja Dragana Radulovića;
- 40 godina od smrti Miroslava Krleže;
- 165 godina od rođenja Sigmunda Frojda i 
- 310 od rođenja Dejvida Hjuma.

S obzirom na trenutnu pandemiju i nemogućnost predviđanja epidemioloških mjera koje će se sprovoditi u 2021. godini, Biblioteka ima u planu da, ukoliko bude potrebno, predviđene programe i aktivnosti sprovede u online formatu. 
Kada je segment izdavaštva u pitanju, namjera nam je da se u 2021. godini posvetimo redefinisanju časopisa koje Biblioteka objavljuje.
S tim u vezi, časopis „Latica“ u pogledu forme sadržao bi sljedeće segmente: Poezija, Proza, Esej (Kritika), Prevodi stranih pisaca na crnogorski jezik, Film, Pozorište, Muzika, Strip.
Časopis bi u ovakvom formalnom ustrojstvu, bio namijenjen osnovnom i srednjoškolskom uzrastu do 16 godina.
S obzirom na to da su časopisi za đecu u Crnoj Gori izuzetno rijetki, „Latica“ bi pažljivo odabranim tekstovima, zanimljivim i prilagođenim uzrastu sadržajima, privukla veliku pažnju mlađih čitalaca.
Namjera je i da se časopis digitalizuje i učini dostupnim i u elektronskoj formi. 
Fokus i forma časopisa "Glasnik" podijeljeni su na dva dijela: lokalni i međunarodni. Lokalni će biti namijenjen autorima iz Podgorice, ne samo iz oblasti književnosti, već i šire, kojima će se na ovaj način otvoriti prostor za afirmaciju stvaralaštva.
U ovom dijelu časopisa mogu se objavljivati radovi koji su vezani za kulturu grada, nasljeđe, kulturni identitet, kulturnu memoriju i sl. Na taj način Biblioteka ujedno daje i značajan doprinos cjelokupnoj kulturi Podgorice i izučavanju iste. 
U dijelu koji se odnosi na međunarodni koncept biće objavljivana djela savremene književnosti, strani pisci i prijevodi. U segmentu - Riječ struke, nastaviće se s objavljivanjem radova iz oblasti bibliotekarstva. Otvorićemo novi segment u časopisu – Kritika.
Godina 2021. je godina u kojoj se obilježava 120 godina od smrti Marka Miljanova. Povodom toga datuma, a pod znakom obilježavanja jubileja Biblioteke, objavićemo publikaciju – Hrestomatiju o Marku Miljanovu. Knjigu će za štampu prirediti saradnici Fakulteta za crnogorski jezik i književnost sa Cetinja.
U suizdavaštvu sa Fakultetom za crnogorski jezik i književnost sa Cetinja, pored Hrestomatije o Marku Miljanovu, u 2021. godini, objavićemo:

1. Vukić Pulević Fitonimi Crne Gore
2. Danilo Radojević Geneza stvaralaštva Mirka Banjevića
3. Danijel Everet Jezik – kulturno sredstva
4. Jakov Sabljić, Praktična metodika književnog odgoja I i II dio

Zatim prijevod na crnogorski jezik: 

1. Antologija Književnost Drevnog Bliskog Istoka

U 2021. godini, Biblioteka će objaviti i Knjigu poezije crnogorskog pisca Momčila Zekovića.

U cilju poboljšanja rada Biblioteke i diversifikacije programa, svi programi i aktivnosti u 2021. godini biće evaluirani u skladu sa prethodno razvijenom metodologijom. Osim toga, u 2021. godini biće sprovedeno istraživanje publike kako bi se u budućnosti zadovoljile specifične kulturne potrebe zajednice. 


V Saradnja

Na Konkursu Kreativne Evrope, Glavni grad Podgorica (Sekretarijat za kulturu i sport) je aplicirao kao partner na projektu “Collider” koji okuplja internacionalne aktere javnog, privatnog i civilnog sektora koji svoju djelatnost obavljaju u oblastima književnosti, izdavaštva i kulture. Cilj projekta je jačanje međusobne saradnje svih pomenutih aktera na evropskom nivou i na Zapadnome Balkanu, a konkretno: razvoj i primjena kooperativnog internacionalnog modela izgradnje kapaciteta zaposlenih u sektorima kulture i književnosti; istražiti alternativne tehnike i pristupe promociji književnosti u inostranstvu (digitalni kanali, saradnja sa drugim umjetničkim vrstama); ponuditi pregled trenutnog prisustva prevedenih balkanskih književnosti i identifikovati postojeće kanale, zainteresovane strane, prakse, politike i izazove; ponuditi nacrt, strategije i alate za novu vrstu spoljne književne politike. Vodeći partner projekta je fondacija Next Page (Bugarska), a partneri ARGH! (Srbija), Poeteka (Albanija), IK Goten (Śeverna Makedonija), Sandorf (Hrvatska) i Sekretarijat za kulturu i sport Podgorica (Crna Gora). 
Projekat se realizuje uz podršku Kreativne Evrope.
Na ovom projektu, Biblioteka će participirati, ne samo logistički, podrškom u vidu ustupanja prostora Ustanove za odvijanje aktivnosti, već i sadržajno, angažovanjem zaposlenih Biblioteke u svim projektom planiranim događajima.
U skladu sa tim, u okviru projekta biće organizovan niz aktivnosti u Biblioteci i sprovedena istraživanja, a poseban fokus stavljen je na književno prevodilaštvo.
	Biblioteka će nastaviti da i dalje razvija saradnju sa drugim bibliotekama i drugim institucijama kulture, nauke i obrazovanja, izdavačkim kućama:
· pośeta sajmovima knjiga u Podgorici, Beogradu, Zagrebu i Sarajevu u granicama finansijskih mogućnosti;
· saradnju sa bibliotekama iz regiona: Zadra, Splita, Beograda, Skadra, Zagreba, Ohrida, Sarajeva i drugim;
· sa Nacionalnom bibliotekom Crne Gore »Đurđe Crnojević« (pozajmica, matična služba, promocije, izložbe knjiga, razvijanje programa COBISS) i većim brojem crnogorskih biblioteka;
· sa IZUM-om Maribor saradnja radi unapređenja programa COBISS 3 i stručnog usavršavanja na seminarima i konferencijama;
· Univerzitetom Crne Gore (pozajmica, angažovanje istaknutih stvaralaca) i ostalim visokoškolskim ustanovama u Crnoj Gori;
· CANU (pozajmica i drugo);
· Maticom crnogorskom;
· sa Fakultetom za crnogorski jezik i književnost;
· Istorijskim institutom Crne Gore (angažovanje pojedinih autora);
· KIC-om »Malesija« u Tuzima (književne večeri i izložbe knjiga na albanskom jeziku);
· KIC-om »Golubovci« (promocija knjiga sa zavičajnim motivima);
· sa Udruženjem bibliotekara Crne Gore i strukovnim bibliotečkim udruženjima iz regiona;
· sa udruženjima književnika (CDNK, UKCG,  Udruženjem  crnogorskih pisaca za đecu i omladinu, ...) i drugim udruženjima i asocijacijama;
· sa institucijama i ustanovama kulture u Crnoj Gori;
· sa Internacionalnim sajmom knjiga u Podgorici;
· sa NVO sektorom;
· sa kulturnim centrima i diplomatskim predstavništvima u Crnoj Gori;
· osnovnim i srednjim školama na teritoriji Glavnog grada organizovanjem kreativno-edukativnih radionica.








VI Kadrovi
	

	U Biblioteci, u radnom odnosu na neodređeno, zapošljeno je 26 izvršilaca (ne računajući direktora i pomoćnika direktora). 
	
	Za obavljanje svih aktivnosti planiranih u 2021. godini, neophodna je uvećanje postojećih kadrovskih resursa.



VII Finansijski plan JU Narodna biblioteka »Radosav Ljumović« za 2021. godinu

	
	Ostvareno u 2020.godini (18.11.)
	Budžet 2021. godina

	Neto zarade
	149.092,85
	203.000,00

	Porez na zarade
	20.028,19
	27.500,00

	Doprinosi na teret zaposlenog
	53.411,47
	72.600,00

	Doprinosi na teret poslodavca
	20.907,29
	29.000,00

	Opštinski prirezi
	3.051,42
	4.200,00

	Bruto zarade i doprinosi na teret poslodavca
	246.491,22
	336.300,00

	Naknada za prevoz
	10.376,10
	13.700,00

	Ostale naknade
	7.331,24
	10.600,00

	Ostala lična primanja
	17.707,34
	24.300,00

	ADMINISTRATIVNI MATERIJAL
	2.869,38
	4.200,00

	· Kancelarijski materijal
	553.04
	1.500,00

	· Sredstva higijene
	2.306,06
	2.500,00

	· Ostali administrativni materijal
	10,28
	200,00

	MATERIJAL ZA POSEBNE NAMJENE
	448,05
	2.000,00

	· Publikacije, časopisi, službeni listovi
	448,05
	2.000,00

	Rashodi za energiju
	856,25
	2.000,00

	Rashodi za materijal
	4.173,68
	8.200,00

	Službena putovanja
	162,00
	1.500,00

	KOMUNIKACIONE USLUGE
	
	

	· Komunikacione usluge
	
	1.800,00

	· Poštanske usluge
	
	200,00

	· Internet
	
	800,00

	Advokatske usluge
	
	3.000,00

	Usluge stručnog usavršavanja
	300,00
	2.000,00

	OSTALE USLUGE
	
	

	· Usluge prevođenja, štampanja, umnožavanja i medijske usluge
	65,00
	15.000,00

	· Članarina za Cobbis program
	
	400,00

	· Program dezinsekcije i deratizacije
	
	800,00

	· Povezivanje štampe i štampanje članskih karata
	
	3.000,00

	· Usluge prevoza za programske aktivnosti
	
	3.000,00

	· Usluge smještaja za programske aktivnosti
	
	2.500,00

	· Povezivanje štampe dnevnih novina na Periodici
	
	1.000,00

	· Usluge koktela/keteringa za programske aktivnosti
	2.061,56
	2.000,00

	· Izrada polica
	869,99
	

	RASHODI ZA USLUGE
	
	

	· Izdaci po osnovu isplate ugovora o djelu
	7.949,87
	23.000,00

	IZRADA I ODRŽAVANJE SOFTVERA
	
	

	· Izrada web stranice
	
	2.000,00

	· Digitalizacija sadržaja Biblioteke
	
	1.000,00

	KOMUNALNE NAKNADE
	6.843,05
	12.000,00

	OSTALI IZDACI
	14.792.92
	38.000,00

	OSTALI TRANSFERI POJEDINCIMA
	
	

	· Transferi institucijama, pojedincima, nevladinom i javnom sektoru
	
	7.000,00

	UKUPNO
	287.698,11
	450.800,00

